Nýtt samnorrænt tölvuleikjafyrirtæki var kynnt í dag sem ber nafnið Mainframe Industries en það er með starfsemi í Helsinki og Reykjavík . Fyrirtækið er stofnað af þrettán reynslumiklum einstaklingum úr tölvuleikjaiðnaðinum sem hafa meðal annars komið að leikjum á borð við EVE Online , Alan Wake and The Walking Dead : No Man’s Land . Markmið fyrirtækisins er að skapa fyrsta opna fjölnotendaheiminn sem byggður er frá grunni til að spilast í skýi . Þetta kemur fram í tilkynningu frá fyrirtækinu . Þorsteinn Gunnarsson , meðstofnandi og framkvæmdastjóri Mainframe , segir við tilefnið að viðskiptatækifærin og möguleikar til sköpunar , sem spilun í skýinu bjóði upp á fyrir fjölnotendaleiki , séu langt umfram það sem menn geta upplifað á skjáum sínum í dag . „ Við erum ótrúlega spennt að afhjúpa þessa samnorrænu brú sem tengir saman stofnendateymi með þá reynslu frá AAA , MMO og farsímaleikjum sem þarf til að hanna þann leik sem okkur hefur dreymt um að gera alla okkar ævi . ” Auglýsing Ný tækifæri fyrir leikjahönnuði Í tilkynningunni segir enn fremur að spilun í skýinu leyfi aðgang að leik frá tækjum af ýmsum gerðum og stærðum , allt frá hröðum 5G farsímanetum , PC leikjatölvum og sjónvörpum . Það sé sannfæring Mainframe að þessi samgangur samfélagsmiðla og leikja yfir skýið og niður á þau tæki sem henta hverjum og einum muni bjóða upp á ótal ný tækifæri fyrir leikjahönnuði . „ Möguleikinn fyrir Mainframe að geta boðið upp á sömu gæði upplifunar á hverskyns farsímum og sjónvarpstækjum , sem einungis var áður hægt að ná á öflugum PC leikjavélum , þýðir að við getum hannað vissa hluta af leiknum í skýinu sem krefjast meiri reikniafls og umfangs líkt og flókin eðlisfræði - og gervigreindarlíkön . Þannig er hægt að bjóða upp á upplifun sem er ekki skorðuð við það tæki sem notað er til að nálgast hana , “ segir Þorsteinn . 5G mun leiða til enn nýrrar byltingar í leikjaiðnaðinum Mainframe tilkynnir jafnframt 2 milljóna evru fjármögnun frá tækni - og leikjasjóðum eins og Maki.vc , Play Ventures , Crowberry Capital og Sisu Game Ventures . Í framhaldi af því hafa Harri Manninen og Hekla Arnardóttir tekið í sæti í stjórn og Samuli Syvähuoko skipaður stjórnarformaður . Ilkka Kivimäki , stofnandi hjá Maki.vc , segir að þau séu sannfærð um að 5G muni leiða til enn nýrrar byltingar í leikjaiðnaðinum þar sem spilarar geti nálgast leiki auðveldlega og spilað með lágum viðbragðstíma , sem muni hagnast þeim í auknu aðgengi , deilimöguleikum og auknu framboði . „ Norðurlöndin hafa áður sýnt og sannað styrk sinn í leikjagerð og við teljum að sterkt samnorrænt stofnendateymi Mainframe sé í lykilstöðu til að nýta sér þessa nýju möguleika . ” Samuli Syvähuoko , meðstofnandi hjá Sisu Game Ventures , greinir frá því að það sem hafi dregið hann að þessu ævintýri sé sú botnlausa ástríða hjá teyminu til að víkka út sjóndeildarhringinn og endurskilgreina hvað „ við köllum leiki . “ „ Önnur umbylting sem mig langar að verða vitni af með Mainframe er hvernig hin hefðbundna leið að laða inn notendur muni gjörbreytast með spilun í skýinu , þar sem hver auglýsing sem þú sérð er í raun leikurinn sjálfur , tilbúinn til spilunar þá og þegar , ” segir Syvähuoko að lokum . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .